5. ТРАНСПОРТНА ПОЛИТИКА

1. 31993 R 3118: Регламент (ЕИО) 3118/93 на Съвета от 25 октомври 1993 г. за условията, при които чуждестранни превозвачи, установени извън държава-членка, могат да извършват национален автомобилен превоз на товари в тази държава-членка (ОВ L 279, 12.11.1993 г., стр. 1), последно изменен с:

- 32002 R 0484: Регламент (ЕО) 484/2002 на Европейския парламент и на Съвета от 1.3.2002 г. (ОВ L 76, 19.3.2002 г., стр. 1).

a) Чрез дерогация от член 1 на Регламент (ЕИО) № 3118/93 и до края на третата година след датата на присъединяване, превозвачи, установени в България, се изключват от предоставянето на национални автомобилни превози на товари в другите държави-членки, а превозвачи, установени в другите държави-членки, се изключват от предоставянето на национални автомобилни превози на товари в България.

б) Преди края на третата година след датата на присъединяване, държавите-членки уведомяват Комисията дали ще удължат този срок с максимум две години или занапред ще прилагат изцяло член 1 на регламента. При липсата на такова уведомление се прилага член 1 на регламента. Само превозвачи, установени в тези държави-членки, в които член 1 на регламента се прилага, могат да осъществяват национални автомобилни превози на товари в тези държави-членки, в които член 1 също се прилага.

в) Тези държави-членки, в които по силата на параграф б) по-горе, се прилага член 1 на регламента могат да прибягнат до процедурата, описана по-долу до края на петата година след датата на присъединяване.

Когато държава-членка, посочена в предходната алинея, изпитва сериозни затруднения на националния си пазар или на части от него вследствие на каботаж или каботажът допринася за тези затруднения, като сериозен излишък на предлагане спрямо търсене или заплаха за финансовата стабилност или оцеляване на значителен брой предприятия за автомобилни превози на товари, тази държава-членка уведомява Комисията и останалите държави-членки за това и им предоставя всички релевантни данни. Въз основа на тази информация държавата-членка може да поиска от Комисията да спре, изцяло или частично, прилагането на член 1 на регламента с цел възстановяване на нормалното състояние.

Комисията разглежда ситуацията въз основа на данните, предоставени от съответната държава-членка и решава до един месец след получаването на молбата за необходимостта от приемането на защитни мерки. Прилага се процедурата, постановена във втората, третата и четвъртата алинеи на параграф 3, както и параграфи 4, 5 и 6 на член 7 на регламента.

В извънредни и изключителни случаи държава-членка, посочена в първата алинея по-горе, може да прекрати прилагането на член 1 на регламента, след което да изпрати обосновано уведомление до Комисията.

г) Докато член 1 на регламента не се прилага по силата на параграфи а) и б) по-горе, държавите-членки могат да регулират достъпа до националните си услуги за автомобилни превози на товари чрез прогресивна размяна на разрешителни за каботаж въз основа на двустранни споразумения. Това може да включва и възможност за пълна либерализация.

д) Действието на прилагането на параграфи а) до в) не трябва да води до по-ограничителен достъп до национални услуги за автомобилни превози на товари в сравнение с този, преобладаващ към датата на подписване на Договора за присъединяване.

2. 31996 L 0026: Директива 96/26/ЕО на Съвета от 29 април 1996 г. за достъп до професията на автомобилен превозвач на товари и автомобилен превозвач на пътници и взаимно признаване на дипломи, удостоверения и други официални документи за правоспособност, с цел да се улесни упражняването на правото на свободно установяване на тези превозвачи за извършване на вътрешни и международни превози (ОВ L 124, 23.5.1996 г., стр. 1), изменена с:

- 32004 L 0066: Директива 2004/66/ЕО на Съвета от 26.4.2004 г. (ОВ L 168, 1.5.2004 г., стр. 35).

До 31 декември 2010 г., член 3, параграф 3, в) на Директива 96/26/ЕО не се прилага в България спрямо транспортни предприятия, извършващи единствено вътрешни транспортни превози на товари и пътници.

Наличният капитал и резервите на тези предприятия постепенно достигат минималните размери, предвидени в този член, в съответствие със следния график:

- до 1 януари 2007 г. предприятията трябва да имат наличен капитал и резерви най-малко EUR 5850 за първото и най-малко EUR 3250 за всяко следващо превозно средство;

- до 1 януари 2008 г. предприятията трябва да имат наличен капитал и резерви най-малко EUR 6750 за първото и най-малко EUR 3750 за всяко следващо превозно средство;

- до 1 януари 2009 г. предприятията трябва да имат наличен капитал и резерви най-малко EUR 7650 за първото и най-малко EUR 4250 за всяко следващо превозно средство;

- до 1 януари 2010 г. предприятията трябва да имат наличен капитал и резерви най-малко EUR 8550 за първото и най-малко EUR 4750 за всяко следващо превозно средство.

3. 31996 L 0053: Директива 96/53/ЕО на Съвета от 25 юли 1996 г., относно максимално допустимите размери в националния и в международния трафик на някои пътни превозни средства, които се движат на територията на Общността, както и максимално допустимите маси в международния трафик (ОВ L 235, 17.9.1996 г., стр. 59), последно изменена с:

- 32002 L 0007: Директива 2002/7/ЕО на Европейския парламент и на Съвета от 18.2.2002 г. (ОВ L 67, 9.3.2002 г., стр. 47).

Чрез дерогация от член 3, параграф 1 на Директива 96/53/ЕО, превозни средства, които съответстват на ограничителните стойности на категории 3.2.1, 3.4.1, 3.4.2 и 3.5.1 на приложение I на директивата, могат да използват до 31 декември 2013 г. само тези части от пътната мрежа в България, които не са обновени, ако са съобразени с ограниченията за осово натоварване в България.

От датата на присъединяване, никакви ограничения не могат да бъдат налагани върху използването, от страна на превозни средства, които покриват изискванията на Директива 96/53/ЕО, на основните транзитни маршрути, установени в приложение I на Решение № 1692/96/ЕО на Европейския парламент и на Съвета от 23 юли 1996 г. за Насоки на Общността за изграждане на трансевропейска транспортна мрежа [7].

България се придържа към графика, указан по-долу в таблиците, за обновяване на основната си пътна мрежа. Всички инвестиции в инфраструктура, които включват използването на средства от бюджета на Общността, осигуряват изграждането или обновяването на пътните артерии за носеща способност от 11,5 тона на ос.

Успоредно с приключването на обновяването, българската пътна мрежа, включително мрежата, посочена в приложение I на Решение № 1692/96/ЕО, постепенно се отваря за превозни средства от международния трафик, които са съобразени с ограничителните стойности на директивата. Използването на части от второстепенната пътна мрежа, които не са обновени, с цел товарене или разтоварване, там където това е технически възможно, е разрешено по време на целия преходен период.

От датата на присъединяване, всички превозни средства от международния трафик, снабдени с пневматично окачване, в съответствие с ограничителните стойности на Директива 96/53/ЕО, не се облагат с временни допълнителни такси по цялата българска пътнотранспортна мрежа.

Временните допълнителни такси за използването на необновени части от мрежата от страна на превозни средства от международния трафик, съобразени с ограничителните стойности на директивата, които не са снабдени с пневматично окачване, се налагат без дискриминация. Режимът на облагане е прозрачен и заплащането на тези такси не следва да поставя прекомерни административни пречки или да предизвиква забавяне на потребителя, както и заплащането на тези такси не следва да води до системна проверка на ограниченията за осово натоварване на границата. Налагането на ограниченията за осово натоварване се осигурява без дискриминация на цялата територия и се отнася също и за превозните средства, регистрирани в България.

Програма за обновяване на пътища (км)

Таблица 1

№ | ПЪТ | УЧАСТЪК | ДЪЛЖИНА/КМ/ | ОТВОРЕН ЗА ДВИЖЕНИЕ | МЯРКА |

1 | 2 | 3 | 4 | 5 | 6 |

1 | I-5/E-85/ | ГАБРОВО - ШИПКА | 18 | 2014 | НОВО СТРОИТЕЛСТВО |

2 | I-5/E-85/ | КЪРДЖАЛИ - ПОДКОВА (MAKAЗA) | 18 | 2008 | НОВО СТРОИТЕЛСТВО |

| | МЕЖДИНЕН СБОР | 36 | | |

3 | I-6 | СОФИЯ - ПИРДОП | 56 | 2009 | РЕХАБИЛИТАЦИЯ |

4 | I-7 | СИЛИСТРА - ШУМЕН | 88 | 2011 | РЕХАБИЛИТАЦИЯ |

5 | I-7 | ПРЕСЛАВ - E-773 | 48 | 2010 | РЕКОНСТРУКЦИЯ |

| | МЕЖДИНЕН СБОР | 136 | | |

6 | I-9/Е-87/ | РУМЪНСКА ГРАНИЦА - БАЛЧИК | 60 | 2009 | РЕХАБИЛИТАЦИЯ |

7 | II-12 | ВИДИН - ГРАНИЦА СЪС СЪРБИЯ И ЧЕРНА ГОРА | 26 | 2008 | РЕКОНСТРУКЦИЯ |

8 | II-14 | ВИДИН - КУЛА - ГРАНИЦА СЪС СЪРБИЯ И ЧЕРНА ГОРА | 42 | 2009 | РЕКОНСТРУКЦИЯ |

9 | II-18 | ОКОЛОВРЪСТЕН ПЪТ СОФИЯ - СЕВЕРНА ДЪГА | 24 | 2014 | НОВО СТРОИТЕЛСТВО |

10 | II-19 | СИМИТЛИ - ГОЦЕ ДЕЛЧЕВ - ГРЪЦКА ГРАНИЦА | 91 | 2008 | РЕХАБИЛИТАЦИЯ |

11 | II-29 | ДОБРИЧ - ВАРНА | 21 | 2010 | РЕХАБИЛИТАЦИЯ |

12 | II-35 | ЛОВЕЧ - КЪРНАРЕ | 28 | 2011 | РЕКОНСТРУКЦИЯ |

13 | II-53 | СЛИВЕН - ЯМБОЛ | 25 | 2010 | РЕХАБИЛИТАЦИЯ |

14 | II-55 | ГУРКОВО - НОВА ЗАГОРА | 26 | 2010 | РЕХАБИЛИТАЦИЯ |

15 | II-55 | НОВА ЗАГОРА - СВИЛЕНГРАД | 81 | 2012 | РЕХАБИЛИТАЦИЯ |

| | МЕЖДИНЕН СБОР | 107 | | |

16 | II-57 | СТАРА ЗАГОРА - РАДНЕВО | 42 | 2010 | РЕХАБИЛИТАЦИЯ |

17 | II-62 | КЮСТЕНДИЛ - ДУПНИЦА | 26 | 2011 | РЕКОНСТРУКЦИЯ |

18 | II-63 | ПЕРНИК - ГРАНИЦА СЪС СЪРБИЯ И ЧЕРНА ГОРА | 20 | 2010 | РЕКОНСТРУКЦИЯ |

19 | II-73 | ШУМЕН - КАРНОБАТ | 44 | 2012 | РЕКОНСТРУКЦИЯ |

20 | II-73 | ШУМЕН - КАРНОБАТ | 119 | 2011 | РЕКОНСТРУКЦИЯ |

| | МЕЖДИНЕН СБОР | 63 | | |

21 | II-78 | РАДНЕВО - TОПОЛОВГРАД | 40 | 2013 | РЕХАБИЛИТАЦИЯ |

22 | II-86 | АСЕНОВГРАД - СМОЛЯН | 72 | 2014 | РЕКОНСТРУКЦИЯ |

23 | II-98 | БУРГАС - MАЛКО ТЪРНОВО | 64 | 2014 | РЕКОНСТРУКЦИЯ |

24 | III-197 | ГОЦЕ ДЕЛЧЕВ - СМОЛЯН | 87 | 2013 | РЕКОНСТРУКЦИЯ |

25 | III-198 | ГОЦЕ ДЕЛЧЕВ - ГРАНИЦА С БИВША ЮГОСЛАВСКА РЕПУБЛИКА МАКЕДОНИЯ | 95 | 2013 | РЕКОНСТРУКЦИЯ |

26 | III-534 | ЕЛЕНА - НОВА ЗАГОРА | 52 | 2012 | РЕКОНСТРУКЦИЯ |

27 | III-534 | НОВА ЗАГОРА - СИМЕОНОВГРАД | 53 | 2014 | РЕКОНСТРУКЦИЯ |

| | МЕЖДИНЕН СБОР | 105 | | |

28 | III-601 | КЮСТЕНДИЛ - ГРАНИЦА С БИВША ЮГОСЛАВСКА РЕПУБЛИКА МАКЕДОНИЯ | 27 | 2011 | НОВО СТРОИТЕЛСТВО |

29 | III-622 | КЮСТЕНДИЛ - ГРАНИЦА С БИВША ЮГОСЛАВСКА РЕПУБЛИКА МАКЕДОНИЯ | 31 | 2013 | НОВО СТРОИТЕЛСТВО |

30 | III-865 | СМОЛЯН - МАДАН | 15 | 2011 | РЕКОНСТРУКЦИЯ |

31 | III-867 | СМОЛЯН - КЪРДЖАЛИ | 69 | 2014 | РЕКОНСТРУКЦИЯ |

32 | III-868 | ОКОЛОВРЪСТЕН ПЪТ СМОЛЯН | 40 | 2012 | НОВО СТРОИТЕЛСТВО |

33 | IV-410068 | СИМИТЛИ - ГРАНИЦА С БИВША ЮГОСЛАВСКА РЕПУБЛИКА МАКЕДОНИЯ | 28 | 2009 | НОВО СТРОИТЕЛСТВО |

34 | | ОКОЛОВРЪСТЕН ПЪТ ПЛОВДИВ | 4 | 2014 | НОВО СТРОИТЕЛСТВО |

| A1 | АВТОМАГИСТРАЛА "ТРАКИЯ" - СТАРА ЗАГОРА - КАРНОБАТ | | | |

35 | | ЛОТ 2 | 33 | 2010 | НОВО СТРОИТЕЛСТВО |

36 | | ЛОТ 3 | 37 | 2011 | НОВО СТРОИТЕЛСТВО |

37 | | ЛОТ 4 | 48 | 2014 | НОВО СТРОИТЕЛСТВО |

| | МЕЖДИНЕН СБОР | 118 | | |

| | ОБЩО | 1598 | | |

Таблица 2

| 2008 | 2009 | 2010 | 2011 | 2012 | 2013 | 2014 | |

МЯРКА | | | | | | | | |

РЕХАБИЛИТАЦИЯ | 91 | 116 | 114 | 88 | 81 | 40 | 0 | |

РЕКОНСТРУКЦИЯ | 26 | 42 | 68 | 88 | 96 | 182 | 258 | |

НОВО СТРОИТЕЛСТВО | 18 | 28 | 33 | 64 | 40 | 31 | 94 | |

| 135 | 186 | 215 | 240 | 217 | 253 | 352 | 1598 kм |

[7] ОВ L 228, 9.9.1996 г., стр. 1. Решение, последно изменено с Решение № 884/2004/ЕО (ОВ L 167, 30.4.2004 г., стр. 1).

--------------------------------------------------